SK Úradný vestník Európskej únie C 260/1

Uznesenie k prioritám Európskeho výboru regiónov na šieste funkčné obdobie (2015 — 2020)

(2015/C 260/01)

Európsky výbor regiónov (VR) sa počas prebiehajúceho päťročného funkčného obdobia (2015 – 2020) zameria na tieto kľúčové priority:

I. Opätovné naštartovanie európskeho hospodárstva – vytváranie pracovných miest a udržateľný rast v mestách a regiónoch v záujme zvýšenia kvality života občanov

Prístup „zdola nahor“, ktorý zapája aj regionálne a miestne samosprávy do európskych partnerstiev, je potrebný na stimulovanie cielených investícií do reálnej ekonomiky a iniciovanie výmeny osvedčených postupov. To bude zároveň v súlade s požiadavkami občanov, ktoré sa týkajú kvality výdavkov a riadneho vykonávania verejných politík. Nové podnikateľské zmýšľanie v kombinácii s fungujúcim jednotným digitálnym trhom a inteligentnou špecializáciou môže viesť k novým zručnostiam a vedomostiam, inovácii a zamestnanosti.

VR vyzdvihuje nasledujúce opatrenia, ktoré sú zamerané na dosiahnutie tohto prioritného cieľa:

1. stavať na pozitívnych hospodárskych trendoch a na ich základe vytvárať udržateľné pracovné miesta, a to s osobitným dôrazom na vzdelávanie a zosúladenie potrebných zručností a odbornej prípravy s potrebami trhu práce. Na zlepšenie životnej situácie mladých ľudí, ktorí sú postihnutí vysokou nezamestnanosťou, je potrebné predovšetkým kvalitné všeobecné a odborné vzdelanie, rozširovanie ponuky miest v učňovskej príprave a zlepšenie mobility. V tejto súvislosti môžu byť nápomocné pozitívne skúsenosti so systémom duálneho odborného vzdelávania;

2. v spolupráci s Európskou investičnou bankou monitorovať využívanie európskych štrukturálnych a investičných fondov a Európskeho fondu pre strategické investície a zároveň zachovať solidaritu so zaostávajúcimi regiónmi;

3. posilniť sociálny rozmer EÚ a hospodárskej a menovej únie (HMÚ) vytvorením stimulov pre reformy s cieľom urýchliť plnenie sociálnych cieľov stratégie Európa 2020 a koordináciu medzi automatickými stabilizátormi na úrovni HMÚ;

4. prispievať k preskúmaniu viacročného finančného rámca na obdobie rokov 2014 – 2020 v polovici trvania a k budúcej politike súdržnosti. Požadovať preskúmanie vlastných zdrojov EÚ a podporovať zosúladenie verených rozpočtov s cieľmi pre jednotlivé územia zameranými na kvalitu výdavkov a dostatočným objemom vyčlenených finančných prostriedkov;

5. podporou flexibility pri uplatňovaní pravidiel európskeho hospodárskeho riadenia a súčasnom rešpektovaní požiadavky zdravých verejných financií a ustanovení Paktu stability a rastu zvýšiť investičnú kapacitu miestnych a regionálnych orgánov;

6. podporovať súčinnosť medzi rôznymi dostupnými fondmi EÚ, posilniť prepojenie medzi Európskym fondom pre strategické investície a existujúcimi fondmi s cieľom znásobiť finančný efekt. Zamerať sa na zjednodušenie finančných nástrojov EÚ;

7. povzbudiť podnikateľské zmýšľanie: zvýšiť konkurencieschopnosť malých a stredných podnikov a podporovať sociálne hospodárstvo zlepšením prístupu k financovaniu, podnecovaním (rozvoja) inovácií a cieľovej infraštruktúry a znižovaním byrokracie;

8. považovať jazyk, kultúru a kultúrne dedičstvo za ľudskú hodnotu, ktorá podporuje národnú, regionálnu a miestnu identitu;

9. vytvárať vhodné podmienky na rozvoj digitálnych sietí a služieb. Maximalizovať rastový potenciál digitálnej ekonomiky investovaním do vysokorýchlostnej, spoľahlivej infraštruktúry IKT, ako aj do výskumu a inovácií s cieľom podporiť konkurencieschopnosť priemyslu, verejné služby, inkluzívnosť a zručnosti;

10. zväčšiť výskumnú a inovačnú kapacitu regiónov a preklenúť digitálne rozdiely a rozdiely v oblasti inovácie, ktoré sú medzi nimi. Propagovaním inteligentnej špecializácie a výmeny osvedčených postupov zvýšiť regionálnu konkurencieschopnosť. Preto treba stimulovať hlavné medziregionálne siete, ako je Vanguard Initiative, ktoré urobili z priemyselného oživenia jadro svojich S3 aktivít, a to s cieľom propagovať výmenu skúseností, vytváranie stupňov excelentnosti a spoločné spracúvanie žiadostí o projekty;

11. čo najlepšie využívať vedomostné a inovačné spoločenstvá, ktoré zahŕňajú inovačný reťazec, a kľúčové podporné technológie ako prostriedok, vďaka ktorému sa môžeme dostať do popredia pri prechode k znalostnému hospodárstvu s nízkymi emisiami uhlíka;

12. podporovať lepší prístup spotrebiteľov a podnikov k online tovarom a službám v celej Európe, a to odstránením hlavných rozdielov medzi online a offline svetmi, ako aj prekážok brániacich cezhraničným online činnostiam, a zabezpečiť, že regulačné prístupy k novým formám výmeny, ako je napríklad hospodárstvo spoločného využívania zdrojov, budú koordinované na európskej úrovni;

13. podporovať rozšírenie inovatívnej elektronickej verejnej správy, aby bol život občanov a podnikov ľahší a aby menej závisel od byrokracie;

14. zabezpečiť lepšie regulačné a finančné podmienky v záujme uľahčenia modernizácie a rozšírenia existujúcej energetickej infraštruktúry, ktoré sú súčasťou nových cieľov EÚ v oblasti energetiky a zmeny klímy do roku 2030, najmä dosiahnutie energetickej únie, ktorá by bola odolná voči krízam a šetrná voči životnému prostrediu. Zároveň treba zabezpečiť spravodlivú hospodársku súťaž v odvetví energetiky;

15. zabezpečiť stabilné právne predpisy, aby sa podporili investície do obnoviteľných zdrojov energie, vrátane obehového hospodárstva a iniciatív v oblasti ekodizajnu. Zdôrazniť význam poskytovania zdrojov potrebných na to, aby mohli regióny a mestá zohrávať vedúcu úlohu pri realizácii projektov v oblasti udržateľnej energetiky;

16. podporovať budovanie odolnosti voči katastrofám ako jeden z hlavných predpokladov udržateľného rastu a zamestnanosti a poukazovať pri tom na zásadnú úlohu miestnych a regionálnych orgánov.

II. Územný rozmer legislatívy EÚ: práca v záujme občanov bez ohľadu na to, kde sa rozhodnú žiť a pracovať

Politiky EÚ by mali preklenúť vzdialenosti a znalostné rozdiely medzi regiónmi a mestami, aby sa územné, hospodárske, sociálne, kultúrne, geografické a demografické danosti zmenili na výhody, a to tak v mestských, ako aj vo vidieckych oblastiach.

VR vyzdvihuje nasledujúce opatrenia, ktoré sú zamerané na dosiahnutie tohto prioritného cieľa:

17. požadovať posilnenie územného rozmeru politík a projektov EÚ v celej Európskej únii, a to aj v rámci revízie stratégie Európa 2020;

18. podporiť uznanie demografických problémov za hrozbu pre celú Európu a vytvorenie európskej stratégie na riešenie týchto problémov;

19. preskúmať a posúdiť územný vplyv právnych predpisov EÚ týkajúcich sa jednotného trhu a iniciatív, ktoré majú mať územný vplyv (t. j. energetická únia, jednotný digitálny trh, balík opatrení v oblasti mobility pracovných síl, únia kapitálových trhov, budúca dopravná politika). Osobitnú pozornosť treba venovať kľúčovým oblastiam štátnej pomoci, jej modernizácii, priemyselnej politike, verejnému obstarávaniu a poskytovaniu služieb všeobecného záujmu;

20. formovať budúcu politiku súdržnosti, vrátane koncipovania európskeho územného plánovania, s osobitným zameraním na posilnenie mestskej agendy, rovnováhu medzi mestskými a vidieckymi oblasťami a ďalší rozvoj finančných nástrojov v rámci politiky súdržnosti. Podnecovať diskusiu na tému „Nad rámec HDP“ a vypracovanie alternatívnych ukazovateľov blahobytu a udržateľného rozvoja;

21. pozornosť a citlivý prístup pri témach financovania a pôvodu prostriedkov; včasné zaoberanie sa otázkou budúcnosti regionálnej podpory a štrukturálnych fondov po roku 2020 v záujme obcí a regiónov;

22. požaduje opätovné zameranie sa na oživenie centier miest, ktoré boli zanedbané, keďže sa budovali veľké nákupné zóny v okrajových častiach miest;

23. prispievať do diskusií o budúcnosti politiky EÚ v oblasti poľnohospodárstva, rozvoja vidieka a rybného hospodárstva;

24. umožniť miestnym a regionálnym orgánom monitorovať prírodné zdroje, akým je napríklad voda, a zabezpečiť, že budú schopné pripraviť sa na extrémne situácie, ako sú nadbytok alebo nedostatok, a vymieňať si osvedčené postupy v celej Európe;

25. podporovať rozvoj cezhraničných riešení, medziregionálnych sietí a uplatňovanie makroregionálnych stratégií prostredníctvom rozšírenejšieho využívania európskych zoskupení územnej spolupráce;

26. podporovať špecifické regionálne a miestne charakteristiky v rámci procesu dokončenia siete TEN-T a budúcej dopravnej politiky na obdobie po roku 2020 a podporovať nové iniciatívy na zníženie emisií hluku spôsobených železničnou a leteckou dopravou.

III. Jednoduchšia a prepojenejšia Európa – opätovné prepojenie občanov a podnikov na miestnej a regionálnej úrovni

VR musí podnietiť diskusiu o otázkach, ako uľahčiť Európanom využívanie prínosu, ktorý vyplýva z EÚ, a ako sa dá pomôcť podnikom, aby prosperovali. Je nevyhnutné, aby nové iniciatívy boli transparentné. Znižovanie administratívnej záťaže, zlepšenie prístupu MSP k financovaniu a podpora inovatívneho verejného obstarávania musia aj naďalej patriť medzi naše hlavné priority.

VR vyzdvihuje nasledujúce opatrenia, ktoré sú zamerané na dosiahnutie tohto prioritného cieľa:

27. monitorovať dodržiavanie zásad subsidiarity a proporcionality a zabezpečiť, aby sa na primeranej úrovni prijali konkrétne opatrenia. Požadovať, aby sa posudzovanie územného vplyvu stalo štandardným postupom, ktorý presadzuje Európska komisia;

28. viac transparentnosti a spolurozhodovania prostredníctvom prístupu zdola nahor, aby sa posilnili možnosti miestnych a regionálnych samospráv konať a vyvíjať vplyv a aby sa podporila dôvera a blízkosť občanov k Európskej únii;

29. presadzovať viacúrovňové riadenie v budúcich právnych predpisoch, ako aj v diskusiách o vývoji európskeho semestra a rozšírení európskej menovej únie;

30. prispievať k medziinštitucionálnej dohode o lepšej tvorbe právnych predpisov a zapájať sa do programu REFIT s cieľom prispieť k hodnoteniam európskej legislatívy z regionálneho a miestneho hľadiska, zvýšiť transparentnosť a v prípade potreby navrhnúť tvorcom legislatívy EÚ zjednodušenie právnych predpisov;

31. podnecovať zníženie byrokracie a regulačnej záťaže na všetkých úrovniach verejnej správy, vďaka čomu budú môcť podniky prosperovať a občania v plnej miere využívať prínos EÚ;

32. propagovať zásady Organizácie pre hospodársku spoluprácu a rozvoj (OECD) pre efektívne verejné investície;

33. zlepšiť register transparentnosti tým, že by sa uznávalo oslobodenie miestnych a regionálnych orgánov a ich zastupiteľských združení od požiadavky zaregistrovať sa, keďže sú neoddeliteľnou súčasťou inštitucionálneho rámca EÚ a ich zástupcovia sú demokraticky volení občanmi.

IV. Stabilita a spolupráca v rámci Európskej únie a mimo nej – podpora našich susedov na ich ceste k európskym hodnotám

VR by mal zabezpečiť, aby sa úsilie spolupracovať s našimi susedmi zakladalo na spolupráci medzi miestnymi a regionálnymi orgánmi a kontaktoch medzi ľuďmi. Budovanie inštitúcií a kapacít, politická solidarita a diplomacia miest sa v minulosti úspešne využívali na zakotvenie európskych hodnôt v susedných krajinách a mali by byť hlavnými nástrojmi do budúcna.

VR vyzdvihuje nasledujúce opatrenia, ktoré sú zamerané na dosiahnutie tohto prioritného cieľa:

34. rozšíriť územný rozmer a zásadu decentralizácie v politike EÚ v oblasti rozširovania a susedských vzťahov. Stavať na partnerstvách VR s kandidátskymi krajinami z oblasti Únie pre Stredozemie (ARLEM) a Východného partnerstva (CORLEAP);

35. podporovať vypracovanie komplexnej migračnej politiky EÚ a posilniť kapacity krízového riadenia na miestnej a regionálnej úrovni. Podnecovať výmenu príkladov osvedčených postupov a užšiu spoluprácu na miestnej a regionálnej úrovni, a to bez ohľadu na to, aký rámec predložila Komisia. Zapájať sa do diskusie o revízii nariadenia Dublin III s cieľom vypracovať systém spravodlivého rozdeľovania záťaže v rámci EÚ a riešiť prvotné príčiny nelegálnej migrácie a obchodovania s ľuďmi a súčasne zohľadniť humanitárne aspekty a aspekty rozvojovej politiky;

36. zriadiť partnerstvá v oblasti migrácie a integrácie medzi mestami a regiónmi krajín pôvodu a cieľových krajín. To posilní vzájomnú dôveru a podporí decentralizovanú spoluprácu – najmä v oblastiach, ako je napríklad koncentrácia ľudí v mestách, klimatické zmeny a nedostatok zdrojov;

37. podporovať politiky, ktoré sa zaoberajú problémami v oblasti bezpečnosti a sociálnej stability na miestnej a regionálnej úrovni, vrátane cezhraničných otázok, ako sú napríklad radikalizácia, xenofóbia, rasizmus a napokon aj násilie, v izolovanej alebo organizovanej forme, ako napríklad terorizmus;

38. poukazovať na miestny a regionálny rozmer v rokovaniach o strategických partnerstvách EÚ s kľúčovými medzinárodnými aktérmi, najmä pokiaľ ide o Transatlantické obchodné a investičné partnerstvo a dohodu o obchode so službami. Je potrebné zabezpečiť, aby sa v konečnom znení dohôd rešpektovali európske sociálne a environmentálne normy, napríklad v otázke geneticky modifikovaných organizmov alebo ochrany služieb všeobecného záujmu.

V. Európa občanov a Európa budúcnosti – zlepšiť partnerstvá orientované na budúcnosť medzi Európskou úniou a jej obyvateľmi

VR musí prispieť k opätovnému prepojeniu Európy s jej obyvateľmi tým, že podporí dialóg s miestnymi a regionálnymi zástupcami a občanmi všetkých vekových kategórií. Takisto by sme mali efektívne informovať o svojej práci a zamerať sa na propagovanie prínosu EÚ a výsledkov dosiahnutých v našich krajinách.

VR vyzdvihuje nasledujúce opatrenia, ktoré sú zamerané na dosiahnutie tohto prioritného cieľa:

39. informovať o Európe a jej hodnotách, podnecovať verejnú diskusiu s občanmi a názorne ukázať, ako Európa vplýva na blahobyt občanov;

40. zlepšiť komunikáciu VR o jeho prínose v rámci Európskej únie a zároveň posilniť vzťahy s ostatnými inštitúciami. Prehĺbiť a rozvíjať postup monitorovania subsidiarity a ďalší rozvoj postupov dosledovania prostredníctvom analýzy dosahu stanovísk na základe objektívne merateľných kritérií;

41. prispievať do prebiehajúcej diskusie o uplatňovaní Lisabonskej zmluvy s cieľom zapájať sa do inštitucionálnych diskusií o možných revíziách zmluvy v budúcnosti.

VR poveruje svojho predsedu, aby toto uznesenie postúpil inštitúciám EÚ, ako aj predsedníctvam Rady EÚ na roky 2015 – 2020.